Gilbert Laporte

Gilbert Laporte er professor i operasjonsanalyse ved den offentlige handelshøyskolen HEC Montréal i Canada. Han samarbeider med forskere ved universiteter og forskningsinstitusjoner i flere land, og var i 2019 rangert som en av de 50 mest fremtredende forskerne i verden innenfor sitt fagfelt.

Utdannelse og karriere 
Han har en bachelorgrad i matematikk fra McGill University og en mastergrad fra Lancaster University. I 1975 tok han en PdD i operasjonsanalyse ved London School of Economics.

I tillegg til å være professor ved HEC Montréal, er han professor II ved flere universiteter og høyskoler, blant annet University of Alberta og Université Laval i Canada og Høgskolen i Molde.

Laporte er medlem av forskningssenteret the Interuniversity Research Centre on Enterprise Networks, Logistics and Transportation (CIRRELT). Han er også medlem av forskningsgruppen Groupe d’etudes et de recherche en analyse des decisions (GERAD), der han var en av grunnleggerne.

I 2017 ble han utpekt til verdens mest produktive og innflytelsesrike forfatter i operasjonsanalyse og ledelsesvitenskap (world's most productive and influential author in operations research and management science) av tidsskriftet Omega – The International Journal of Management Science.

I 2019 ble han rangert som en av verdens 50 mest fremtredende forskere i informatikk og elektronikk («The World's Top 50 Researchers in Computer Science and Electronics»). Rangeringen var i hovedsak basert på h-indeksen i Google Scholar. The Digital Bibliography and Library Project (DBLP), et nettsted som publiserer en katalog over informatikkbibliografier, ble også benyttet for å utarbeide rangeringen.

Han har vært sjefsredaktør for fagtidsskriftene Transportation Science, Computers & Operations Research og INFOR.

Publikasjoner (utvalg) 
Per september 2020 har Laporte vært forfatter eller medforfatter av mer enn 550 forskningsartikler og 19 bøker innenfor kombinatorisk optimering.
Laportes profil i Google Scholar, med h-indeks og antall siteringer

Hedersbevisninger (utvalg) 

 2016 – Æresdoktor ved det tekniske universitetet i Eindhoven, Nederland
 2018 – Mottok Order of Canada
 2018 – Æresdoktor ved Université de Liege i Belgia (2018)
2021 – Æresdoktor ved Norges teknisk-naturvitenskapelige universitet (NTNU).

Referanser

Eksterne lenker 
 
 

Canadiske professorer
Order of Canada